กรุงเทพมหานครและปริมณฑล ปริมาณค่าฝุ่นละออง PM 2.5 ลดลงในทุกพื้นที่จากมาตรการต่างๆ ที่ดำเนินการ
กรุงเทพมหานครและปริมณฑล ปริมาณค่าฝุ่นละออง PM 2.5 ลดลงในทุกพื้นที่จากมาตรการต่างๆ ที่ดำเนินการ คาด พรุ่งนี้ฝุ่นมีแนวโน้มเพิ่มขึ้นเล็กน้อยแต่ยังอยู่ในเกณฑ์มาตรฐานสถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM 2.5 พื้นที่กรุงเทพมหานครและปริมณฑลช่วงเย็นวันนี้ 3 กุมภาพันธ์ 2562 ภาพรวมคุณภาพอากาศอยู่ในระดับดีมากถึงคุณภาพปานกลาง โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM 2.5) ตรวจพบค่าเฉลี่ยระหว่าง 24 - 38 ไมโครกรัมต่อลูกบาศก์เมตร ปริมาณฝุ่นละอองลดลงอยู่ในค่ามาตรฐานในทุกพื้นที่จากช่วงบ่ายวันนี้ เนื่องจากอากาศลอยตัวได้ดีขึ้นและจากมาตรการลดฝุ่นละอองของหน่วยงานต่างๆ อย่างเข้มข้น ซึ่งจะช่วยให้ปริมาณฝุ่นละอองสะสมลดลงได้ ทั้งนี้คาดการณ์วันพรุ่งนี้ 4 กุมภาพันธ์ 2562  จากโมเดลคาดการณ์ปริมาณฝุ่น PM 2.5 ของ คพ. ปริมาณ PM 2.5 มีแนวโน้มเพิ่มขึ้นเล็กน้อย แต่ยังอยู่ในเกณฑ์มาตรฐานทุกพื้นที่จากความร่วมมือของหน่วยงานต่างๆ ที่ได้ดำเนินมาตรการในการบรรเทาสถานการณ์อย่างเข้มข้นและต่อเนื่อง อาจส่งผลให้ปริมาณฝุ่นละอองลดลงได้ ทั้งนี้ คพ. และหน่วยงานที่เกี่ยวข้องได้ดำเนินมาตรการแก้ปัญฝุ่นละออง PM 2.5 อย่างต่อเนื่อง ด้วยมาตรการเร่งด่วน ทั้งตั้งจุดตรวจวัดควันดำบริเวณจังหวัดรอยต่อบนถนนสายหลักและสายรองทุกเส้นทางที่มีรถบรรทุกและรถโดยสารมุ่งหน้าเข้ากรุงเทพมหานคร เพื่อควบคุมรถที่มีค่าควันดำเกินมาตรฐานจากต่างจังหวัดไม่ให้เข้าสู่กรุงเทพมหานคร และดำเนินการต่อเนื่องทุกวัน  กวาดล้างถนนอย่างเข้มข้นและต่อเนื่องในทุกเขตทุกวันและฉีดพ่นละอองน้ำโดยใช้โดรนขณะที่ กรุงเทพมหานครร่วมกับโรงเรียนการบินกรุงเทพมหานคร นำเครื่องบินเล็ก 8 ลำโปรยละอองน้ำ บริเวณถนนพระราม 2 เขตบางขุนเทียน  จัดหน่วยแพทย์เคลื่อนที่ออกบริการตรวจสุขภาพและให้คำแนะนำในการป้องกัน PM2.5 ให้ประชาชนฟรี   กรมโรงงานอุตสาหกรรม ร่วมกับสภาอุตสาหกรรมแห่งประเทศไทย (ส.อ.ท.) และผู้ประกอบการโรงงานลดกำลังการผลิตและหยุดประกอบกิจการของกิจการบางประเภทที่สามารถทำได้ และจัดกิจกรรม “Big Cleaning Day” เพื่อช่วยลดการระบาย PM 2.5 ช่วงวิกฤตนี้สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai และสถานการณ์คุณภาพอากาศจากสถานีตรวจวัดของกรุงเทพมหานคร bangkokairquality.com